gl en gl gl gl gl gl gl gl es gl gl gl gl gl gl gl es pt ast gl gl lt gl gl gl gl fr gl gl fr gl
Santiago, sede en 1999 da asemblea mundial das cidades patrimonio da humanidade
A cuarta Asemblea Internacional da Organización de Cidades Patrimonio da Humanidade celebrada na cidade portuguesa de Évora acordou designar a Santiago sede da vindeira reunión desta organización que terá lugar en 1999. Segundo representantes da corporación municipal santiaguesa, "trátase dun recoñecemento importantísimo para Compostela e un recoñecemento ó papel da cidade en materia de conservación e rehabilitación do patrimonio histórico. Santiago consegue deste xeito un dos obxectivos que se formulaba de cara ós eventos que protagonizará nos anos 1999 e 2000 . Doutra banda, os participantes reunidos en Évora acordaron facer un chamamento á industria turística para que analice os posibles perigos que o impacto deste sector pode provocar no deterioro dos monumentos e lugares históricos.
Rafa Villar gaña o premio "Cómaros verdes"
O poeta Rafa Villar gañou a primeira edición do premio "Cómaros verdes" coa obra presentada baixo o lema "Casa ou sombra". O xurado deste premio estivo formado por Francisco Fernández del Riego, Xesús Alonso Montero, Fermín Bouza, Bernardino Graña e Xosé María Álvarez Cáccamo. Rafa Villar (Cee, 1968) é membro do Batallón Literario da Costa da Morte. Participou na carpeta de creación colectiva "Ao mar de adentro" publicou os seguintes libros de poesía: "Liques da memoria" (1º premio Bouza-Brey de poesía), "O devalo do mar", "No mesmo espacio", "A sotavento dunha singradura" e "O tributo da tarde". Entre as súas colaboracións para Vieiros cómpre salienta-lo poema De universos, publicado no taboleiro "Mil primaveras máis para a nosa lingua" e Sen título, no especial "Día das Letras Galegas'97".
Web da pataca galega
Coincidindo coa celebración a pasada fin de semana da 17ª edición da "Festa da Pataca de Coristanco" vén de face-la súa aparición na Rede o web da pataca galega un site que, ademais de reivindica-la denominación de orixe para este producto, proporciona ampla información sobre a introducción deste cultivo en Galicia. No web encontraremos tamén unha sección na que se recolle a canto vai a pataca nas feiras galegas e un amplo receitario para cociñar este tubérculo.
Intercambio universitario entre Galicia e Portugal
As universidades galegas da Coruña, Santiago e Vigo e os centros universitarios portugueses de Aveiro, Porto, Minho, Trás-os-Montes e Alto Douro e a Universidade Católica organizarán na Coruña as Xornadas Abertas entre Galicia e Portugal. No primeiro dos dous días do encontro, profesores das referidas universidades abordarán o tema "Aplicacións telemáticas" .Posteriormente, terán lugar dúas mesas redondas sobre "Cooperación Inter-rexional".
Estamos preparando unha nova etapa
Dende hai unha semana, Vieiros ten un irmán xemelgo: a versión en probas do que vai se-lo novo Vieiros. Entre as novidades que xa se poden observar nesta versión beta salientarémo-las seguintes: Vieiros contará cun dominio propio; ademais de mellora-la clasificación temática dos recursos, incorporamos un motor de busca para facilita-la súa localización; as novas da páxina de arranque terán carácter semanal e serán máis estensas e elaboradas; para a actualidade resérvase un novo apartado que incluirá breves resumes das novas máis salientables do día; ampliase o número de seccións e servicios... Colabora con nós visitando a versión beta de Vieiros e facéndonos chega-las túas propostas e suxestións. Comproba os datos do teu website na versión beta do novo Vieiros e advírtenos dos erros que observas tanto na súa adscrición coma nos demais aspectos: descrición, URL, etc. Cómpre sinalar que mentres o novo Vieiros non estea totalmente operativo, Vieiros seguirá mantendo o mesmo url. Se no decurso das próximas semanas tes problemas para acceder a Vieiros débese a que estamos cambiando de servidor o dominio.
No BOE do 16 de setembro aparece publicada unha orde do Ministerio de Fomento regulando as condicións de competencia para dar servicios de acceso a información a través de redes telefónicas públicas conmutadas ou a través de RDSI.
Os resultados finais do referendo gales proporcionados pola BBC e a información oficial sobre este proceso.
A finais de xaneiro deste mesmo ano Fabián Romar, un rapaz de Camariñas, encontraba unha botella cunha mensaxe enviada por Ashley Harvey dende a Terranova, Canadá, Emilio Roca contános para Vieiros a estada de Ashley en Camariñas.
Para dar de alta un novo recurso é necesario que cubras este breve formulario. Compróbao na sección NOVIDADES de Vieiros, espacio que se actualiza os mércores.
Revista das noticias que fomos publicando no arranque de Vieiros.
Última edición: Cousas 36
Na nosa sala de exposicións acollemos nestes días unha mostra con 14 obras que supoñen un percorrido polos 25 + 1 anos de Xaquín Marín como humorista gráfico.
Nesta páxina encontrarás instruccións para instala-lo Global Chat, participar nas tertulias que mensualmente celebramos na canle #vieiros e acceder á canle #galicia.
Sección dedicada ás páxinas máis dinámicas, ás que varían periodicamente a súa estructura, presentación e contidos. De cada venres en oito días o máis movido da rede galega, sempre aberto ás túas novas e propostas.